Ifølge VG avgjorde Høyesterett saken i forrige uke etter en muntlig høring.

Det var den danske filmdistributøren Scanbox Entertainment som tok Telenor til retten og krevde å få vite identiteten bak åtte IP-adresser.

De åtte Telenor-kundene hadde angivelig lastet ned og spredd filmen The Captive ulovlig i 2015.

Høyesterett mente at bruddet på Scanbox' opphavsrett ikke var alvorlig nok til at kundene burde identifiseres.

– Dette er en seier for kundenes personvern og for oss. Telenor sympatiserer selvsagt ikke med ulovlig fildeling, men vi har også et ansvar for å beskytte våre kunder, sier Telenors kommunikasjonsdirektør Torild Lid Uribarri.

Scanbox er idømt sakskostnader på 600.000 kroner.

«Vi er svært skuffet og vil nå vurdere hvilke muligheter vi har for å håndheve opphavsrett mot ulovlig distribusjon», skriver Torben Thorup Jørgensen i selskapet i en uttalelse til VG.